Diari Oficial de la Generalitat Valenciana


Sumari del DOGV 7649, del 03-11-2015 (2015/8863)

ORDRE 5/2015, de 30 d'octubre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual estableix les bases reguladores de les ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2015/10/30/5/dof/vci/html**

### Dades del document

Número de DOGV
:   7649

Data del DOGV
:   03-11-2015

Secció del DOGV
:   I. DISPOSICIONS GENERALS

Número del document
:   2015/8863


Data del document
:   30-10-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * denominació d'origen
    * suport econòmic
    * agricultura biològica
    * marca
    * legislació

ORDRE 5/2015, de 30 d'octubre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual estableix les bases reguladores de les ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV.  
 [2015/8863]  
Preàmbul  
  
Amb aquesta ordre s'aprova un nou règim d'ajudes dirigit als consells reguladors o òrgans de gestió de les figures de qualitat diferenciada agroalimentària de la Comunitat Valenciana dotades amb fons propis, que substitueix el de l'Ordre de 12 de febrer de 2009, de la Conselleria d'Agricultura, Pesca i Alimentació per la qual establia aquestes ajudes, la vigència de la qual va expirar a finals de l'any 2014.  
En l'àmbit de la Comunitat, a més dels denominats consells reguladors i el Comité d'Agricultura Ecològica, concorren una sèrie d'entitats associatives constituïdes per a la gestió, amb l'autorització de la conselleria competent en matèria d'agricultura, de l'ús de la marca CV, regulades pel Decret 91/1998, de 16 de juny, del Govern Valencià, pel qual aprova el Reglament de la marca de qualitat CV per a productes agraris i agroalimentaris (DOCV 3273, 26.06.1998) o la norma que el substituïsca. Les principals funcions de totes aquestes entitats són la representació, defensa, garantia i promoció dels productes emparats.  
  
La importància d'aquestes funcions, l'actual escenari global dels mercats agraris i la millora de la competitivitat del sector passen necessàriament pel suport i aplicació dels diversos programes de qualitat diferenciada, permeten als productes i als productors integrats obtindre un millor accés al mercat a través de la diferenciació.  
  
Des de les institucions comunitàries, es dibuixa un àmbit determinat principalment per les directrius de la Unió Europea aplicables a les ajudes estatals en els sectors agrícola i forestal i en les zones rurals de 2014 a 2020 (DOUE C 204, 01.07.2014), que incideixen en l'àmbit del desenvolupament de les activitats dels consells reguladors o òrgans de gestió de les denominacions d'origen, indicacions geogràfiques, especialitats tradicionals garantides i de l'agricultura ecològica, entre altres, en aspectes com ara el control, la protecció o la promoció de la qualitat dels productes que emparen.  
Dins de l'àmbit configurat per aquestes directrius comunitàries, concorre en el aquest règim d'ajudes l'aplicació de dos reglaments: el Reglament (UE) núm. 702/2014, de la Comissió, de 25 de juny de 2014, pel qual declara determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea (DOUE L 193, d'01.07.2014), el qual estableix en els articles 19, 20 i 24 un grup d'ajudes que es tradueixen en una sèrie d'activitats subvencionables: ajudes inicials a les agrupacions i organitzacions de productors del sector agrícola, ajudes per a la participació de productors de productes agrícoles en règims de qualitat i ajudes per a mesures de promoció dels productes agrícoles, respectivament; i també el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 de Tractat de Funcionament de la Unió Europea a les ajudes de minimis.  
  
Respecte al règim de minimis que conté el Reglament (UE) núm. 1407/2013, s'aplica a les ajudes concedides als consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV de productes alimentaris. Respon aquest tractament diferenciat a la divisió conceptual entre «producte agrícola» i «producte alimentari» arreplegada en les directrius de la Unió Europea aplicables a les ajudes estatals en els sectors agrícola i forestal i en les zones rurals de 2014 a 2010 (DOUE C 204, 01.07.2014).  
  
Així doncs, aquestes ajudes s'aproven en el marc dels reglaments (UE) núm. 702/2014 i (UE) núm. 1407/2013, complint les premisses que estableix el marc de la Política Agrària Comuna (d'ara en avant PAC) per a les ajudes estatals.  
  
D'altra banda, i en compliment de les premisses que estableix el Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), aquest règim d'ajudes ha sigut notificat i registrat per la Comissió Europea en data 5 d'octubre de 2015 i amb el número de referència SA.43027.  
Per les raons exposades, de conformitat amb les directrius de la Unió Europea aplicables a les ajudes estatals en els sectors agrícola i forestal i en les zones rurals de 2014 a 2020, el Reglament (UE) núm. 702/2014, de la Comissió, de 25 de juny de 2014, pel qual declara determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea, el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 de Tractat de Funcionament de la Unió Europea a les ajudes de minimis, la Llei 38/2003, de 17 de novembre, General de Subvencions, i la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions, vistos els informes emesos per part de la Direcció General de Projectes i Fons Europeus, la Intervenció Delegada de la conselleria competent en matèria d'agricultura, i vista la proposta de la directora general de Desenvolupament Rural i Política Agrària Comuna, fent ús de les funcions que tinc atribuïdes d'acord amb el que estableix l'article 28 de la Llei 5/1983, de 30 de desembre, del Consell, conforme amb el Consell Jurídic Consultiu de la Comunitat Valenciana,  
  
  
  
ORDENE  
  
Article únic. Aprovació de les bases reguladores  
S'aproven les bases reguladores de les ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV, que constitueixen l'annex I d'aquesta ordre.  
  
  
DISPOSICIONS FINALS  
  
Primera. Normativa que s'aplica  
Les ajudes que regula aquesta ordre es regeixen, a més del que disposa, pel que estableix la normativa comunitària que s'aplica, que bàsicament està constituïda, en aquest cas, pel Reglament (UE) núm. 702/2014, de la Comissió, de 25 de juny de 2014, que declara determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea (DOUE L 193, 01.07.2014); el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 de Tractat de Funcionament de la Unió Europea a les ajudes de minimis (DOUE L 352, 24.12.2013); la Llei 38/2003, de 17 de novembre, General de Subvencions; la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions, i el Reial Decret 887/2006, de 21 de juliol, que aprova el Reglament de la Llei 38/2003, de 17 de novembre, General de Subvencions.  
  
  
Segona. Vigència del règim d'ajudes  
La vigència de les bases reguladores d'aquestes ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV, comprén des de l'entrada en vigor d'aquesta ordre fins al 31 de desembre de 2020.  
  
Tercera. Entrada en vigor  
Aquesta ordre entra en vigor l'endemà de la seua publicació en el Diari Oficial de la Comunitat Valenciana.  
  
València, 30 d'octubre de 2015  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO  
  
  
ANNEX I  
Bases reguladores per a la concessió d'ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV  
  
Primera. Objecte  
L'objecte de les ajudes previstes en aquest annex és de fomentar la producció i comercialització de productes agroalimentaris de qualitat diferenciada, a través del suport a:  
a) Les activitats inicials per a la constitució de nous consells reguladors o òrgans de gestió de les denominacions d'origen protegides i indicacions geogràfiques protegides.  
b) Els costos derivats de les activitats de control i certificació suportades pels consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV, en els termes i amb els límits que estableix aquest annex.  
c) Els costos derivats de les activitats de promoció i informació suportats pels consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV, en els termes i amb els límits que estableix aquest annex.  
  
  
Segona. Àmbit  
Els règims de qualitat que poden ser objecte d'ajuda són els següents:  
1. Els règims de qualitat establits segons els reglaments i disposicions següents:  
a) El Reglament (UE) núm. 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris (DO L 343, 14.12.2012).  
b) El Reglament (CE) núm. 834/2007, del Consell, de 28 de juny de 2007, sobre producció i etiquetatge dels productes ecològics i que deroga el Reglament (CEE) núm. 2092/91 (DO L 189, 20.07.2007).  
  
c) El Reglament (UE) núm. 110/2008, del Parlament Europeu i del Consell, de 15 de gener de 2008, relatiu a la definició, designació, presentació, etiquetatge i protecció de la indicació geogràfica de begudes espirituoses, i que deroga el Reglament (CEE) núm. 1576/1989, del Consell (DO L 39, 13.02.2008).  
d) El Reglament (UE) núm. 251/2014, del Parlament Europeu i del Consell, de 26 de febrer de 2014, sobre la definició, descripció, presentació, etiquetatge i protecció de les indicacions geogràfiques dels productes vitivinícoles aromatitzats, i que deroga el Reglament (CEE) núm. 1601/1991, del Consell.  
e) La secció 2 del capítol I del títol II de la part II del Reglament (UE) núm. 1308/2013, del Consell, pel que fa al vi.  
2. Marques de qualitat CV que regula el Decret 91/1998, de 16 de juny, del Govern Valencià, pel qual aprova el Reglament de la Marca de Qualitat CV per a productes agraris i agroalimentaris, o la norma que el substituïsca. Aquest règim de qualitat haurà de garantir les característiques especials del producte final elaborat, de conformitat amb el que disposa l'article 20.2.b del Reglament (UE) 702/2014.  
3. Les ajudes que regula aquesta ordre no es poden aplicar a:  
a) Les empreses que operen en els sectors determinats en el punt 1 de l'article 1 del Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 de Tractat de Funcionament de la Unió Europea a les ajudes de minimis.  
b) Les empreses que estiguen subjectes a una ordre de recuperació pendent després d'una decisió de la Comissió que haja declarat una ajuda il·legal i incompatible amb el mercat interior.  
c) Les empreses en crisi, d'acord amb la definició establida en la normativa comunitària  
  
Tercera. Beneficiaris  
1. Poden rebre aquestes ajudes els consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV en què participen productors implicats en algun programa de qualitat diferenciada agroalimentària de la comunitat dels que defineix la base segona d'aquest annex. No obstant això, les entitats associatives gestores de l'autorització de l'ús de la marca CV no poden accedir a les ajudes previstes en la lletra a) de la base primera d'aquest annex.  
2. Els beneficiaris finals de l'ajuda sempre han de tindre la condició de pimes actives en el sector agrícola. En aquest aspecte, la categoria de microempreses i xicotetes i mitjanes empreses (pime) està constituïda per les empreses que ocupen menys de 250 persones i el volum de negoci de les quals anual no excedeix els 50 milions d'euros o el balanç general de les quals anual no excedeix de 43 milions d'euros.  
  
  
Quarta. Despeses subvencionables i quantia de les ajudes en el cas d'activitats inicials per a la constitució de nous consells reguladors o òrgans de gestió de les denominacions d'origen protegides i indicacions geogràfiques protegides  
1. Aquestes ajudes tenen per objecte impulsar la creació d'agrupacions de productors del sector agrícola reconegudes oficialment per l'autoritat competent de l'estat membre (consells reguladors o organismes de gestió de denominacions d'origen protegides o indicacions geogràfiques protegides), sobre la base de la presentació d'un pla empresarial. En concret, poden ser objecte de subvenció els costos següents:  
  
a) Costos de lloguer dels locals apropiats.  
b) Els costos del personal administratiu.  
c) Les despeses generals.  
d) Els honoraris d'advocats.  
e) Les taxes administratives.  
2. Les ajudes es limiten a les agrupacions de productors que s'ajusten a la definició de pime, i els acords, decisions i pràctiques concertades celebrats en el marc de l'agrupació o organització de productors s'han d'ajustar a les normes de competència dels articles 206 a 210 del Reglament (UE) núm. 1308/2013.  
3. La intensitat de l'ajuda podrà ser de fins a un màxim del 100 per cent dels costos subvencionables.  
4. L'ajuda consistirà en una quantitat fixa i decreixent, abonable en trams anuals durant els 5 primers anys des de la data en què es reconega oficialment l'agrupació de productors sobre la base del pla empresarial que indica el punt 1 d'aquesta base. L'últim tram de l'ajuda només s'abona quan s'ha comprovat l'execució correcta del pla empresarial. L'ajuda no pot superar l'import de 500.000 euros.  
  
5. La concessió de l'ajuda queda supeditada a la demostració del compliment dels objectius del pla empresarial en un termini de 5 anys a partir de la data del reconeixement oficial de l'agrupació de productors.  
  
6. L'ajuda no es concedeix a:  
a) Organitzacions de productors, entitats o organismes com ara empreses o cooperatives l'objectiu de les quals siga la gestió d'una o diverses explotacions agrícoles i que, per tant, siguen realment productors únics.  
b) Associacions agràries que facen tasques com l'assistència mútua o els serveis de substitució i gestió agraris, en les explotacions dels afiliats, sense intervindre en l'adaptació conjunta de l'oferta al mercat.  
  
c) Agrupacions, organitzacions o associacions de productors els objectius de les quals siguen incompatibles amb l'article 152.1.c, l'article 152.3 i l'article 156 del Reglament (UE) núm. 1308/2013.  
7. En el cas de les figures de qualitat d'un producte alimentari, la concessió de l'ajuda queda supeditada al que preveu el règim de minimis del Reglament (UE) núm. 1407/2013, esmentat adés. És a dir, l'ajuda concedida a un beneficiari no excedirà els 200.000 euros durant qualsevol període de tres exercicis fiscals.  
  
Cinquena. Despeses subvencionables i quantia de les ajudes en el cas de costos derivats de les activitats de control i certificació suportades pels consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV  
1. Aquestes ajudes tenen com a objecte:  
a) Sufragar els costos de les mesures de control obligatòries en relació amb els règims de qualitat dutes a terme d'acord amb la normativa de la Unió o nacional per o en nom de l'autoritat competent. No obstant això, no es concediran aquestes ajudes per al cost dels controls realitzats pel propi beneficiari, ni en els casos en què la legislació de la Unió dispose que el cost dels controls ha de córrer a compte dels productors de productes agrícoles i les seues agrupacions, sense especificar la quantia real de les despeses.  
b) Sufragar els costos de les activitats d'estudi de mercat, concepció i creació de productes i de la preparació de sol·licituds per al reconeixement dels règims de qualitat.  
2. L'ajuda no pot consistir en pagaments directes als beneficiaris i s'abona a l'organisme responsable de les mesures de control, al proveïdor de la investigació o al prestador de l'assessorament.  
3. Poden accedir a l'ajuda totes les empreses subvencionables en la zona en qüestió, sobre la base de condicions definides objectivament.  
  
4. La intensitat de l'ajuda pot ser de fins a un màxim del 100 per cent dels costos subvencionables.  
5. En el cas de les figures de qualitat d'un producte alimentari, la concessió de l'ajuda queda supeditada al que preveu el règim de minimis del Reglament (UE) núm. 1407/2013, esmentat abans. És a dir, l'ajuda concedida a un beneficiari no ha d'excedir els 200.000 euros durant qualsevol període de tres exercicis fiscals.  
  
Sisena. Despeses subvencionables i quantia de les ajudes en el cas de costos derivats de les activitats de promoció i informació suportats pels consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV  
1. Aquestes ajudes tenen com a objecte la promoció dels productes agroalimentaris i cobreixen els costos següents:  
a) Participació en concursos, fires comercials o exposicions.  
b) Publicacions destinades a l'augment de la sensibilització dels productes agrícoles entre el públic en general. Aquestes publicacions no poden referir-se a cap empresa o marca comercial i, en el cas de les marques CV, a més, la referència a l'origen dels productes agrícoles coberts, si se'n fa, ha de ser secundària en el missatge. Per a entendre si la referència a l'origen és secundària en el missatge, es té en compte la longitud total del text, la grandària del símbol o de les imatges i les parts de la presentació general que es refereixen a l'origen, i es compara tot això amb el text o símbol que conté l'argument comercial principal.  
  
2. En el cas de participació en concursos, fires comercials o exposicions, són subvencionables els costos següents:  
a) Drets de participació.  
b) Despeses de viatge i despeses de transport d'animals.  
c) Costos de les publicacions i llocs web que anuncien l'esdeveniment.  
d) Lloguer dels locals i pavellons d'exposició i els costos d'instal·lar-los i desmantellar-los.  
e) Els premis simbòlics de valor inferior a 1.000 euros per premi i per guanyador d'un concurs. Cal acreditar fefaentment que el premi ha sigut assignat.  
3. En el cas de les publicacions destinades a l'augment de la sensibilització dels productes agrícoles entre el públic en general, són subvencionables els costos següents:  
a) Costos de publicacions en mitjans impresos i electrònics, llocs web i anuncis en mitjans electrònics, ràdio o televisió, destinats a presentar informació factual sobre els beneficis d'una regió determinada o que produeixen un producte agrícola determinat, sempre que la informació siga neutra i que tots els beneficiaris interessats tinguen les mateixes possibilitats d'estar representats en la publicació.  
b) Costos de difusió de coneixements científics i informació objectiva sobre: règims de qualitat, oberts a productes agrícoles procedents d'altres Estats membres i països tercers, o productes agrícoles genèrics i els seus beneficis nutricionals i recomanacions d'ús.  
  
4. L'ajuda es concedeix en espècie o sobre la base del reembossament dels costos reals contrets pel beneficiari. Quan l'ajuda es concedisca en espècie, no inclou pagaments directes als beneficiaris, sinó que es paga al prestador de les mesures de promoció.  
5. Les mesures de promoció poden ser dutes a terme per agrupacions de productors o altres organitzacions, independentment de la dimensió, i poden optar a les ajudes totes les empreses subvencionables de la zona en qüestió sobre la base de condicions definides objectivament.  
  
Quan la mesura de promoció siga duta a terme per agrupacions i organitzacions de productors, la participació no ha d'estar condicionada a l'afiliació a aquestes agrupacions o organitzacions, i la contribució a les despeses de gestió es limita al cost de la prestació de les mesures de promoció.  
6. La intensitat de l'ajuda pot ser de fins a un màxim del 100 % dels costos subvencionables.  
7. En el cas de les figures de qualitat d'un producte alimentari, la concessió de l'ajuda queda supeditada al que preveu el règim de minimis del Reglament (UE) núm. 1407/2013, esmentat abans. És a dir, l'ajuda concedida a un beneficiari no ha d'excedir els 200.000 euros durant qualsevol període de tres exercicis fiscals.  
  
Setena. Obligacions dels beneficiaris  
1. Amb caràcter general, els beneficiaris de les ajudes tenen les obligacions següents:  
a) Complir l'objectiu, els requisits i condicions, en l'execució de l'actuació que fonamenta la concessió de l'ajuda, en els terminis i termes establits en aquestes bases i en la resta de la normativa que s'aplica.  
b) Sotmetre's a les actuacions de comprovació que efectua l'òrgan concedent, així com qualssevol altres de comprovació i control financer que corresponen a la Intervenció General, en relació amb les ajudes concedides, i a les previstes en la legislació del Tribunal de Comptes, i aportar tota la informació que se li requerisca en l'exercici d'aquestes actuacions. Així mateix, han de sotmetre's als controls sobre el terreny i a posteriori de l'òrgan competent.  
c) Acreditar, abans que es dicte la proposta de resolució de concessió, que es troben al corrent en el compliment de les obligacions tributàries i davant de la Seguretat Social.  
d) Acreditar, per mitjà d'una declaració responsable, que no es dóna cap de les circumstàncies previstes en els punts 2 i 3 de l'article 13 de la Llei 38/2003, General de Subvencions.  
e) Comunicar a l'òrgan concedent, en la sol·licitud de ajuda, així com en qualsevol moment de la vigència de l'expedient, la sol·licitud o obtenció d'altres ajudes per a la mateixa finalitat d'altres administracions o ens públics, així com la modificació de les circumstàncies que hagen fonamentat la concessió de l'ajuda en els termes d'aquesta ordre. En el cas que la sol·licitud o concessió d'altres ajudes, o la modificació de les circumstàncies que hagen motivat la concessió de l'ajuda, s'efectuen durant la tramitació de l'expedient, aquesta comunicació s'ha de fer tan prompte com es conega i, en qualsevol cas, abans de la justificació de l'aplicació donada als fons percebuts.  
  
f) Presentar, si és el cas, una declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal en curs, amb la indicació de l'import, organisme, data de concessió i règim d'ajudes en què s'empara, o si és el cas, declaració de no haver-ne rebut cap.  
  
g) Reintegrar els fons percebuts quan procedisca, d'acord amb el que estableixen els articles 36, 37 i 40 de la Llei 38/2003, de 17 de novembre, General de Subvencions.  
h) Fer visible la llegenda i distintiu de la conselleria competent en matèria de figures de qualitat diferenciada agroalimentària, quan l'activitat ho permeta.  
i) Qualsevol altra que legalment corresponga com a beneficiaris de subvencions públiques.  
2. L'incompliment d'aquestes obligacions dóna lloc a l'exigència de les responsabilitats que corresponguen, d'acord amb la legislació.  
  
3. A fi de garantir el caràcter incentivador d'aquestes ajudes, abans de començar a treballar en el projecte o activitat subvencionable és necessari que estiga presentada la sol·licitud d'ajuda.  
  
  
Huitena. Presentació de sol·licituds  
1. La sol·licitud d'ajudes es pot formalitzar per mitjà de la presentació i ompliment de l'imprés Sol·licitud d'ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i entitats associatives gestores de l'autorització de l'ús de la marca CV, el qual es facilita en les oficines o en la pàgina web http://www.gva.es de la conselleria competent en matèria de qualitat diferenciada agroalimentària. El model figura com a annex II d'aquesta ordre. De qualsevol manera, el contingut del model pot ser objecte de modificació en les convocatòries anuals d'ajudes.  
  
2. La presentació de la sol·licitud, juntament amb la documentació, pot efectuar-se en el Registre General de la conselleria competent en matèria d'agricultura, davant dels ajuntaments que hagen subscrit el conveni per a la recepció de documentació adreçada a la Generalitat, les oficines comarcals de la conselleria, els serveis territorials d'Alacant, Castelló i València, i en els llocs i pels mitjans a què es refereix l'article 38.4, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de conformitat amb el que preveuen els articles 20 i següents del Decret 191/2014, de 14 de novembre, del Consell, pel qual regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat.  
  
3. Quan es publique la convocatòria de les ajudes, la presentació també pot fer-se per mitjans telemàtics, usant els impresos i documents disponibles en l'adreça electrònica http:/www.prop.gva.es. Per a poder accedir a aquest sistema telemàtic, el sol·licitant ha de disposar de firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persones físiques), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'ha d'inscriure abans en el registre de representacions de caràcter voluntari davant de la Generalitat per als tràmits per via telemàtica. Si alguns dels documents que s'aporta al costat de la sol·licitud no es pot presentar de forma telemàtica, s'ha de presentar pel registre d'entrada, dins del termini de presentació que estableix aquest annex.  
  
  
Novena. Documentació  
1. La sol·licitud d'ajuda ha d'anar acompanyada de la documentació següent:  
a) L'acreditació de la personalitat jurídica del sol·licitant, de la identitat i capacitació del representant i de l'objecte social. Per a l'acreditació com a representant de persones jurídiques, el sol·licitant pot autoritzar la conselleria competent en matèria de qualitat diferenciada agroalimentària per a consultar i comprovar la condició en el Registre Voluntari de Representants de la Comunitat Valenciana. En el cas que no ho autoritze, o no estiga donat d'alta en el registre, ha de presentar, amb la sol·licitud, una còpia confrontada d'escriptura de poders de representació.  
b) Una memòria descriptiva de les activitats per a les quals sol·licita l'ajuda, amb el contingut següent almenys:  
-  Tipus d'actuacions per a les quals se sol·licita l'ajuda.  
-  Objectius.  
-  Descripció detallada de les actuacions, incloent-hi antecedents, motivacions per al desenvolupament de les activitats, programa d'execució i dades rellevants sobre la magnitud de l'activitat o esdeveniment.  
-  Pressupost detallat per activitats, que n'ha d'incloure el pla de finançament i el balanç econòmic estimat del projecte global, així com la planificació, amb la indicació de les activitats, temps i cost.  
Es publica com a annex III un model de memòria descriptiva. El model també estarà disponible en la pàgina web de la conselleria competent en matèria de qualitat diferenciada agroalimentària http://www.gva.es.  
c) El model de domiciliació bancària, si el compte bancari indicat en la sol·licitud no està donat d'alta en el Sistema d'Informació Comptable de la Generalitat. El model es facilita en les oficines de la conselleria competent en matèria de qualitat diferenciada agroalimentària, o en la pàgina web de la conselleria (http://www.gva.es).  
  
d) Una declaració responsable del fet que totes les dades que figuren en la sol·licitud i la documentació que es presenta són certes.  
e) Una declaració responsable de no trobar-se sotmés a cap de les circumstàncies que estableixen els apartats 2 i 3 de l'article 13 de la Llei 38/2003, de 17 de novembre, General de Subvencions, que impedeixen obtindre la condició de beneficiari.  
f) Una declaració responsable sobre el que estableix l'article 5 del Decret 279/2004, de 17 de desembre, del Consell de la Generalitat Valenciana, pel qual regula mesures en els procediments de contractació administrativa i de concessió de subvencions per a el foment de l'ocupació de les persones amb discapacitat.  
g) Una declaració responsable sobre la sol·licitud i l'obtenció o no d'altres ajudes sobre les mateixes activitats o projectes, o els mateixos costos subvencionables, amb l'expressió, si és el cas, dels compromisos assumits pel sol·licitant.  
h) Una declaració responsable sobre el compliment de les obligacions tributàries (estatals i de la comunitat autònoma) i de la Seguretat Social.  
i) Una declaració responsable sobre el coneixement de la normativa reguladora d'aquestes ajudes, així com de l'obligació de publicitar la procedència dels fons.  
2. No cal aportar la documentació que ja s'haja presentat abans davant d'aquesta Administració, sempre que no hagen variat les dades que continga i continuen vigents. En aquest cas, ha d'informar l'òrgan gestor de la documentació de què es tracte, i el procediment, expedient, any i unitat administrativa en què es va presentar la documentació requerida.  
3. La conselleria competent en matèria de qualitat diferenciada agroalimentària es reserva el dret de sol·licitar la informació complementària de la indicada, quan ho considere convenient.  
4. En relació a les declaracions responsables, comporten que les persones o entitats interessades disposen de la documentació que acredite les dades declarades. Si l'Administració autonòmica comprova la inexactitud o falsedat de les dades declarades, aquest fet comporta deixar sense efecte el tràmit, mitjançant un expedient que incloga el tràmit de l'audiència prèvia de la persona interessada.  
  
Deu. Procediment de concessió  
1. L'òrgan competent per a la tramitació d'aquestes ajudes és la direcció general competent en matèria de figures de qualitat agroalimentària diferenciades, de la conselleria competent en matèria d'agricultura.  
  
2. Per mitjà d'una convocatòria anual, ha d'establir el termini per a la presentació de les sol·licituds d'ajuda, el tipus d'actuacions subvencionables, el tipus de beneficiaris que poden ser objecte d'ajuda, la línia pressupostària i la dotació pressupostària assignada a la convocatòria, i també l'òrgan competent per a la concessió.  
3. La concessió de les ajudes s'atorga amb el límit fixat en cada cas pel crèdit disponible. En el cas que no hi haja crèdit suficient per a atendre a totes les sol·licituds, es prorrategen.  
  
4. La valoració i proposta de la concessió de les sol·licituds presentades l'efectua un òrgan col·legiat. Aquest òrgan està integrat per tres membres: un subdirector, que té la condició de president de l'òrgan col·legiat, un cap d'un servei, que té al mateix temps la condició de secretari de l'òrgan col·legiat, i un funcionari del servei amb competències en matèria de qualitat agroalimentària.  
5. Les sol·licituds d'ajudes les resol el/la titular de la conselleria competent en matèria de qualitat diferenciada agroalimentària, a proposta de l'òrgan col·legiat.  
6. El termini de resolució i notificació s'estableix en sis mesos, a comptar des de la data de l'inici del termini de presentació de sol·licituds. La falta de resolució en aquest termini té efecte desestimatori, en els termes que preveuen l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.  
  
7. La resolució ha d'expressar els motius en què es basa, d'acord amb el que preveu aquesta ordre, i ha de contindre la informació següent: la inversió que se subvenciona, la quantia de les ajudes concedides com a percentatge de la inversió que se subvenciona i el termini concedit al beneficiari per a comunicar la realització de l'actuació subvencionada i per a justificar el pagament de les actuacions. Contra aquesta resolució, es poden interposar els recursos pertinents d'acord amb el que preveu la Llei 30/1992, de Règim Jurídic de les Administracions Públiques i del Procediment Administratiu Comú.  
8. Per al càlcul de la intensitat d'ajuda i els costos subvencionables, totes les xifres emprades han d'entendre's abans de qualsevol deducció fiscal. L'impost sobre el valor afegit (IVA) no és subvencionable, excepte quan siga reembossable per la legislació aplicada. Aquest extrem s'acredita per mitjà de la presentació de l'acord de reconeixement d'exempció de l'IVA per a les activitats que exerceix l'entitat, emés per l'AEAT, així com un certificat de no haver efectuat la declaració d'IVA en l'últim exercici (o una còpia de la liquidació de l'IVA, en el cas de fer activitats tant d'exemptes com de no exemptes) i un certificat en vigor de la situació censal, emesos també per l'AEAT  
  
9. Els imports màxims de les ajudes a rebre per conceptes subvencionables són els següents:  
a) En el cas dels costos derivats de les activitats de control, certificació i d'estudi de mercat, concepció i creació de productes, i de la preparació de les sol·licituds per al reconeixement dels règims de qualitat: 100.000 euros per beneficiari i any. Aquest límit es redueix a 20.000 euros per beneficiari i any pel que fa a les entitats associatives gestores de l'autorització de l'ús de la marca CV.  
  
b) En el cas dels costos derivats de les activitats de promoció i informació: 100.000 euros per beneficiari i any. Aquest límit es redueix a 20.000 euros per beneficiari i any pel que fa a les entitats associatives gestores de l'autorització de l'ús de la marca CV.  
  
Onze. Modificació de la resolució, incompliment i reintegrament  
1. Una vegada dictada la resolució de concessió, el beneficiari pot sol·licitar la modificació del contingut sempre que no s'alteren essencialment la naturalesa i els objectius de l'ajuda aprovada i no es produïsquen danys en drets de tercers. Així mateix, l'obtenció concurrent de subvencions atorgades per altres administracions o ens públics o privats, nacionals o internacionals, pot donar lloc a la modificació de la resolució de concessió. En qualsevol cas, qualsevol modificació ha d'estar justificada.  
Aquesta sol·licitud de modificació ha de ser presentada com a mínim un mes abans de concloure el termini per a la realització de l'activitat.  
Pel que fa a aquesta base, es considera com a alteració essencial de la naturalesa i dels objectius de l'ajuda aprovada una modificació que implique que l'actuació finalment executada no respon als mateixos objectius i finalitats per a les quals es concedeix l'ajuda, si no està ben justificada.  
2. La modificació de la resolució inicial de concessió de l'ajuda requereix l'autorització prèvia de l'òrgan gestor, que s'ha de sol·licitar abans.  
3. Si el beneficiari de l'ajuda compleix les condicions que estableix la resolució de concessió, executa i justifica tots els conceptes de les despeses aprovades en els terminis establits i compleix la resta dels requisits de la resolució de concessió, o de la modificació, s'ha d'abonar la totalitat de la subvenció concedida. En cas contrari, hi hauria un incompliment, en el qual s'apliquen els criteris següents:  
  
a) Quan el beneficiari no faça i justifique en els terminis establits cap de les actuacions objecte de l'ajuda, hi ha un incompliment total i no es paga cap ajuda.  
b) Quan el beneficiari faça parcialment i justifique en els terminis establits les actuacions objecte de l'ajuda, s'abona la subvenció proporcional corresponent, sempre que estiga relacionada amb actuacions finalitzades i es complisquen la resta de les condicions establides.  
  
4. Són causes de reintegrament les previstes en els articles 36 i 37 de la Llei 38/2003, de 17 de novembre, General de Subvencions.  
  
Dotze. Justificació i pagament de l'ajuda  
1. La presentació de la sol·licitud de pagament, el model de la qual figura com a annex IV d'aquesta ordre, al costat de la documentació corresponent, pot efectuar-se en el Registre General d'entrada de la conselleria competent en matèria d'agricultura, davant dels ajuntaments que hagen subscrit el conveni per a la recepció de documentació adreçada a la Generalitat, les oficines comarcals de la conselleria, els serveis territorials d'Alacant, Castelló i València, i en els llocs i pels mitjans a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de conformitat amb el que preveuen els articles 20 i següents del Decret 191/2014, de 14 de novembre, del Consell, pel qual regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat.  
2. La justificació de les despeses es fa per mitjà de la presentació d'un compte justificatiu amb l'aportació dels justificants de despeses (i extractes bancaris que acrediten la materialització del pagament de les factures), regulat per l'article 72 del Reial Decret 887/2006, que aprova el Reglament de la Llei 38/2003, de 17 de novembre, General de Subvencions. S'adjunta com a annex V un model de llista de justificants de despeses. Amb la sol·licitud de pagament, s'ha d'aportar la documentació següent:  
a) Els justificants de les despeses efectuades: les factures, amb una llista numerada, així com la documentació original que n'acredite el pagament. De les factures, se'n presenta l'original, i es marquen amb un segell en què s'indica la subvenció per a la justificació de la qual es presenten i si l'import del justificant s'imputa totalment o parcialment a la subvenció. Si és parcialment, s'ha d'indicar la quantia exacta que resulta afectada per la subvenció.  
b) En el cas dels costos salarials del personal propi dedicat a les activitats de promoció, informació, control i certificat: una còpia del contracte que acredite la relació laboral amb l'entitat, nòmina, còpia dels TC1/TC2 i desglossament de la Seguretat Social a càrrec de l'entitat per a cada empleat.  
A més, en el cas que el personal es dedique només parcialment a fer aquestes activitats, s'ha d'aportar un certificat del president, o del responsable del personal, que acredite la relació del treballador amb el programa de promoció o informació, o amb les actuacions de control i certificat, així com una taula horària respecte a això. El departament encarregat de la gestió d'aquestes ajudes ha de comprovar la coherència entre les taules horàries i l'abast de les actuacions o treballs duts a terme.  
c) Una declaració del beneficiari sobre altres ajudes sol·licitades o concedides per a les mateixes despeses.  
d) A més, i juntament amb la documentació indicada en les lletres anteriors, els sol·licitants han de presentar, amb caràcter general:  
-  En el cas de campanyes de publicitat: un exemplar de cada un dels elements integrants de la campanya (cartells, fullets, anuncis, etc.), així com una memòria explicativa del desenvolupament de l'acció, en la qual s'ha d'indicar quins mitjans s'han emprat finalment. S'ha d'aportar un exemplar original del mitjà de comunicació escrit o un document d'àudio o vídeo quan calga. En el cas d'insercions repetitives, basta aportar un sol document original i una llista dels dies d'emissió o publicació de la campanya.  
-  En el cas de participació en fires o exposicions, o d'organitzar-ne: una memòria explicativa en què s'indiquen els mitjans materials i humans emprats i l'especificació de les despeses realitzades, la seua vinculació amb l'esdeveniment, així com una valoració del desenvolupament de l'activitat.  
-  En el cas de publicacions: una memòria en què s'incloga un resum dels temes exposats i de les conclusions obtingudes.  
-  En el cas d'activitats d'estudi de mercat, concepció i creació de productes, i per a la preparació de sol·licituds per al reconeixement dels règims de qualitat, una còpia dels documents.  
3. A la vista de la documentació justificativa prevista en aquesta base, així com del conjunt d'obligacions imposades al beneficiari en aquesta ordre, i a proposta de la subdirecció competent en matèria de qualitat agroalimentària, el/la conseller/a competent en matèria de qualitat agroalimentària, resoldrà sobre el pagament definitiu de l'ajuda.  
  
  
Tretze. Controls i seguiment  
1. La direcció general competent en matèria de figures de qualitat agroalimentàries, a través de la subdirecció general competent en matèria de figures de qualitat agroalimentàries, ha d'establir els mecanismes de control necessaris per a assegurar el compliment de la finalitat per a la qual es concedeixen les subvencions.  
2. A més dels controls administratius, tant de les sol·licituds d'ajuda com del pagament, que tenen per objecte comprovar el compliment efectiu del que preveuen les bases i la normativa que s'aplica, es poden dur a terme controls sobre el terreny, a fi de comprovar, entre altres punts, els següents:  
a) Els documents comptables, o de qualsevol altre tipus, en poder dels organismes o les empreses que duguen a terme les actuacions objecte de l'ajuda, que justifiquen els pagaments fets pel beneficiari.  
b) La veracitat de la documentació acreditativa del contingut de les declaracions responsables presentades pel sol·licitant al llarg del procediment de sol·licitud de l'ajuda i de sol·licitud de pagament.  
c) La conformitat de la destinació efectiva o prevista de les actuacions, amb la descripció efectuada en la sol·licitud d'ajuda.  
d) La conformitat de l'execució de les actuacions objecte de finançament públic amb la normativa.  
e) El compliment dels compromisos i obligacions derivats de la concessió d'ajuda.  
3. El tècnic de control que participe en algun dels controls administratius d'un expedient d'ajuda no pot participar en els controls sobre el terreny del mateix expedient.  
4. El termini de presentació de la justificació de les ajudes és abans de l'1 de desembre de l'anualitat, i es pot ampliar expressament en la resolució per la qual es convoquen les ajudes en cada anualitat.  
  
  
Catorze. Moderació de costos  
1. Quan l'import de la despesa subvencionable supere les quanties que estableix el Reial Decret Legislatiu 3/2011, de 14 de novembre, que aprova el text refós de la Llei de Contractes del Sector Públic, per al contracte menor, el beneficiari ha de sol·licitar, com a mínim, tres ofertes de proveïdors diferents, abans de contractar el compromís per a la instal·lació, la prestació del servei o l'entrega del bé, llevat que, per unes característiques especials, no hi haja en el mercat un nombre suficient d'entitats que els facen, presten o subministren.  
  
En els casos en què l'oferta finalment executada no siga la de menor import econòmic, el beneficiari ha de justificar les raons que motiven la decisió. En aquest cas, si les raons no estan motivades en consideracions tècniques, financeres o altres condicionants de l'execució de l'actuació, l'òrgan gestor pot minorar o inclús eliminar del còmput total de la despesa subvencionable l'import atribuït pel beneficiari a aquesta actuació objecte de discrepància.  
  
2 Per a això, i en relació amb les actuacions subvencionables a través d'aquesta mesura, es pot crear una comissió de tècnics, en compliment del que disposa l'article 170 de la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions, amb la missió d'identificar despeses i preus mitjans susceptibles de ser subvencionats en els processos previs a la resolució de les concessions d'ajuda o previs als processos de pagament de les subvencions aprovades.  
Aquesta ponderació la du a terme per aquesta comissió quan es desprenga, de la documentació demanada per l'òrgan gestor de les subvencions o de la comparació amb els preus de mercat, que una despesa determinada és susceptible de ser moderada. Amb aquesta finalitat, pot aprovar límits per a la valoració dels costos que, de manera justificada, considere més sensibles, tant en la fase de concessió com en la fase de pagament. Aquests costos de referència s'han de notificar fefaentment a les persones interessades afectades.  
3. Si es presenten excessos, ja siga en la despesa prevista pel sol·licitant d'ajuda o en la constatada efectivament després de la justificació de la inversió, respecte als costos de referència, la concessió o, si és el cas, la liquidació de l'ajuda han de tindre com a límit quantitatiu els costos de referència, i no s'han de prendre en consideració els excessos.  
4. No obstant el que estableixen els punts anteriors d'aquesta base, en el cas de despeses de desplaçament, només se subvencionen bitllets en classe turista. Pel que fa a l'allotjament, només se subvencionen imports fins a un màxim de 120 euros/dia, si l'actuació es du a terme en territori nacional, i un màxim de 180 euros/dia si l'actuació es fa fora d'Espanya.  
Quant a les despeses de manutenció (menjades, transport local...), només se subvencionen imports fins a un màxim de 80 euros/dia, si l'actuació es du a terme en territori nacional, i un màxim de 90 euros/dia si l'actuació es fa fora d'Espanya.  
5. Quan siga el propi personal del consell regulador o òrgan de gestió o entitat associativa el que faça les activitats de promoció, informació, control i certificat, per al càlcul dels costos salarials, es tindrà en compte com a base màxima la referència als imports establits com la retribució mínima per lloc de treball (salari base més complement de destinació i específic), per a cada un dels grups de classificació professional A1, A2, B, C1 i C2 del personal de la Generalitat corresponent a l'exercici en què es concedeix l'ajuda.  
6. L'inici de les actuacions objecte d'ajuda abans de la resolució, i sempre després de la presentació de la sol·licitud d'ajuda, no implica cap compromís per part de l'Administració sobre la concessió de l'ajuda.  
7. En el cas del lloguer dels locals apropiats per a l'exercici de l'activitat pròpia dels consells reguladors o òrgans de gestió de les denominacions d'origen protegides o indicacions geogràfiques protegides de la comunitat, i pel que fa a les activitats inicials per a constituir-se, es requereix un certificat d'un taxador independent acreditat i inscrit en el registre oficial que constate que l'import s'ajusta al mercat.  
  
8. No s'admeten els pagaments en metàl·lic.  
  
Quinze. Concurrència i compatibilitat amb altres subvencions  
1. L'import de les subvencions regulades en aquesta ordre no pot ser de tal quantia que, en concurrència amb subvencions o ajudes d'altres administracions públiques, ens públics o privats nacionals, de la Unió Europea o d'organismes internacionals, supere el cost de l'activitat. Són incompatibles amb la percepció d'ajudes comunitàries per al mateix fi en virtut del Reglament (UE) núm. 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (Feader) i que deroga el Reglament (CE) núm. 1698/2005, del Consell, o d'altres fons comunitaris. En qualsevol cas, també s'apliquen les regles d'acumulació que estableix l'article 8 del Reglament (UE) núm. 702/2014.  
  
2. Pel que fa a les ajudes de minimis concedides d'acord amb el Reglament (UE) núm. 1407/2013, poden acumular-se amb les ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim que estableix aquest últim reglament. Poden acumular-se amb ajudes de minimis concedides d'acord amb altres reglaments de minimis, fins al límit màxim pertinent que estableix l'article 3, apartat 2, del Reglament (UE) núm. 1407/2013, esmentat més amunt.  
Les ajudes de minimis no s'han d'acumular amb cap ajuda estatal en relació amb els mateixos costos subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o l'import d'ajudes superior fixat en les circumstàncies concretes de cada cas per un reglament d'exempció per categories o una decisió adoptats per la comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics, es poden acumular amb altres ajudes estatals concedides segons un reglament d'exempció per categories o una decisió adoptats per la comissió.  
  
Setze. Publicació i informació  
1. La direcció general competent en matèria de figures de qualitat agroalimentària diferenciada garanteix la publicació en un lloc web global dedicat a les ajudes estatals a nivell nacional o regional de la informació següent:  
a) La informació resumida a què es refereix l'article 9.1 del Reglament 702/2014, de la Comissió, de 25 de juny de 2014, pel qual declara determinades categories d'ajuda en els sectors agrícola i forestal i en zones rurals compatibles amb el mercat interior, en aplicació dels articles 107 i 108 del Tractat de Funcionament de la Unió Europea, o d'un enllaç per a accedir-hi.  
b) Del text complet de cada una de les ajudes, incloses les seues modificacions, o un enllaç que permeta accedir al mateix;  
c) La informació a què fa referència l'annex III del Reglament 702/2014, sobre cada ajuda individual concedida superior a:  
- 60.000 euros per als beneficiaris actius en la producció agrícola primària.  
- 500.000 euros per als beneficiaris actius en els sectors de la transformació de productes agrícoles, la comercialització de productes agrícoles, el sector forestal o que exerceixen activitats excloses de l'àmbit d'aplicació d'article 42 del Tractat.  
La informació prevista en aquest apartat c s'organitza i posa a disposició del públic de forma normalitzada, com descriu l'annex III del Reglament 702/2014, i inclou funcions eficaces de busca i descàrrega.  
  
2. La informació prevista en l'apartat anterior es publica en un termini de sis mesos a partir de la data de la concessió de l'ajuda i està disponible durant almenys deu anys a partir de la data de la concessió de l'ajuda.  
3. La direcció general competent en matèria de figures de qualitat agroalimentària diferenciada ha de complir el que disposen els apartats 1 i 2 precedents com a molt tard en un termini de dos anys a partir de la data d'entrada en vigor del Reglament 702/2014.  
  
Dèsset. Règim d'infraccions i sancions  
El règim sancionador en la matèria que regula aquesta ordre és el que estableix el títol IV de la Llei 38/2003, de 17 de novembre, General de Subvencions, en els preceptes bàsics, així com el capítol IV del títol X de la Llei 1/2015, de 6 de febrer, de la Generalitat, de la Hisenda Pública, del Sector Públic Instrumental i de Subvencions.


Còpia Permalink ELI